
Αθήνα, 21-5-2009

ΔΕΛΤΙΟ  ΤΥΠΟΥ

Η Ειδική Γραμματεία Ψηφιακού Σχεδιασμού του Υπουργείου Οικονομίας και Οικονομικών ανακοίνωσε σήμερα νέα Πρόσκληση για υποβολή προτάσεων στο πλαίσιο του Προγράμματος «Ψηφιακή Σύγκλιση», η οποία αφορά στο Στόχο 1.3: «Ενίσχυση της συμβολής του κλάδου των Τεχνολογιών Πληροφορικής και Επικοινωνιών στην ελληνική οικονομία».

Η Πρόσκληση, συνολικού προϋπολογισμού €20 εκατ. ευρώ, απευθύνεται σε συλλογικούς φορείς Ιδιωτικού Δικαίου μη κερδοσκοπικού χαρακτήρα, με μέλη ή/και μετόχους επιχειρήσεις, επαγγελματίες και επιστήμονες του κλάδου Τεχνολογιών Πληροφορικής και Επικοινωνιών, δίνοντάς τους τη δυνατότητα να παρέχουν ψηφιακές υπηρεσίες που ενισχύουν τη συμβολή του κλάδου νέων τεχνολογιών στην ελληνική οικονομία.  

Ενδεικτικά, οι προτάσεις μπορούν να αφορούν:

· Στην ανάπτυξη ψηφιακών μηχανισμών εθνικής ή περιφερειακής εμβέλειας για τη συντονισμένη προώθηση και προβολή των ελληνικών επιχειρήσεων του κλάδου Τεχνολογιών Πληροφορικής και Επικοινωνιών στις αγορές εξωτερικού,

· Στη δημιουργία ψηφιακών υπηρεσιών διασύνδεσης που ενισχύουν τη μεταφορά τεχνογνωσίας και την πρόσβαση σε θέσεις εργασίας στον κλάδο νέων τεχνολογιών,

· Στη δημιουργία ψηφιακών υπηρεσιών συλλογής (στατιστικών) στοιχείων χρήσιμων για την τροφοδότηση του κλάδου Τεχνολογιών Πληροφορικής και ηλεκτρονικών Επικοινωνιών,

· Σε δράσεις διεθνούς δικτύωσης με ψηφιακά μέσα και ηλεκτρονικά εργαλεία διασύνδεσης ελληνικών επιχειρήσεων με αγορές του εξωτερικού (International Business Matching Tools).

Οι ενδιαφερόμενοι φορείς μπορούν να υποβάλουν προτάσεις από την Τρίτη 16 Ιουνίου 2009 και μέχρι να εξαντληθεί ο Προϋπολογισμός της Πρόσκλησης. Η παρούσα Πρόσκληση δεν αφορά σε πράξεις κρατικών ενισχύσεων προς επιχειρήσεις.

Με αφορμή την ανακοίνωση της Πρόσκλησης, ο Υπουργός Οικονομίας και Οικονομικών κ. Γιάννης Παπαθανασίου επεσήμανε: «Η Κυβέρνηση συνεχίζει να υλοποιεί με συνέπεια τη στρατηγική για την Ψηφιακή Ελλάδα. Τα αποτελέσματα που έχουμε επιτύχει μέχρι σήμερα, επιβεβαιώνουν ότι κινούμαστε στη σωστή κατεύθυνση και διαψεύδουν στην πράξη όσους επιχειρούν να μηδενίσουν αυτή τη μεγάλη προσπάθεια. Προχωρούμε, λοιπόν, με ταχύτερους ακόμη ρυθμούς, μέχρι να πετύχουμε τους στόχους μας». 

Ο Ειδικός Γραμματέας Ψηφιακού Σχεδιασμού Καθ. Βασίλης Ασημακόπουλος δήλωσε σχετικά: «Η Ψηφιακή Στρατηγική ανέδειξε από την πρώτη στιγμή την αυξανόμενη σημασία του κλάδου Τεχνολογιών Πληροφορικής και Επικοινωνιών στην οικονομία της χώρας μας. Με τη συγκεκριμένη Πρόσκληση κάνουμε ένα ακόμη βήμα και δίνουμε τη δυνατότητα σε συλλογικούς φορείς του κλάδου των νέων τεχνολογιών να ενισχύσουν την εξωστρέφεια των μελών τους, να βελτιώσουν την πρόσβαση νέων επιστημόνων σε παραγωγικές θέσεις στον τομέα των νέων τεχνολογιών και να αναδείξουν με συντονισμένο τρόπο τις δυνατότητες του κλάδου Πληροφορικής και Επικοινωνιών στις αγορές τους εξωτερικού. Προς στον ίδιο στόχο θα ακολουθήσουν περισσότερες δράσεις στο πλαίσιο του Προγράμματος ‘Ψηφιακή Σύγκλιση’».

Με τη συγκεκριμένη Πρόσκληση ανοίγουν στο σύνολό τους οι Στόχοι του Προγράμματος «Ψηφιακή Σύγκλιση». Η Πρόσκληση εντάσσεται στο πλαίσιο της Ψηφιακής Στρατηγικής και αντιστοιχεί στις κατευθύνσεις δράσεων «Ν5: Ψηφιακή ενίσχυση της εργασίας», και «Ν8: Ενίσχυση της εξωστρέφειας» και χρηματοδοτείται από πόρους του Επιχειρησιακού Προγράμματος «Ψηφιακή Σύγκλιση» του ΕΣΠΑ 2007-2013 (80% από το Ευρωπαϊκό Ταμείο Περιφερειακής Ανάπτυξης και 20% από Εθνικούς πόρους).

Περισσότερες πληροφορίες βρίσκονται διαθέσιμες στην ηλεκτρονική διεύθυνση http://www.psifiakiellada.gr/op

